32004R2139
L 369/26
JURNALUL OFÍCIAL AL UNIUNII EUROPENE
REGULAMENTUL (CE) NR. 2139/2004 AL COMISIEI
din 8 decembrie 2004
de modificare și punere în aplicare a Regulamentului (CEE) nr. 571/88 al Consiliului și de modificare a Deciziei 2000/115/CE a Comisiei în scopul organizării anchetelor comunitare privind structura exploatațiilor agricole din 2005 i 2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 571/88 al Consiliului din 29 februarie 1988 privind organizarea de anchete comunitare privind structura exploatațiilor agricole (1), în special articolul 8 alineatele (1) și (4) și anexa II punctul 5,
întrucât:
(1)
Aderarea, la 1 mai 2004, a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și a Republicii Slovace face necesară modificarea listei caracteristicilor menționate la anexa I la Regulamentul (CEE) nr. 571/88.
(2)
Noul obiectiv de punere în aplicare a unei politici agricole comune durabile necesită mai multe informații, îndeosebi cu privire la dezvoltarea rurală.
(3)
În conformitate cu Regulamentul (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS) (2), toate statisticile statelor membre transmise Comisiei, care sunt defalcate pe unități teritoriale, ar trebui să folosească nomenclatorul NUTS. În consecință, ar trebui, în sensul anchetelor privind structura exploatațiilor agricole (denumite în continuare „anchete privind structurile agricole”), ca regiunile și diviziunile să fie definite în conformitate cu nomenclatorul NUTS.
(4)
Comisia stabilește termenele pentru comunicarea datelor individuale validate rezultate din anchetele privind structurile agricole, luând în considerare faptul că termenul de realizare a anchetelor variază de la un stat membru la altul.
(5)
Trebuie modificate în consecință nu numai Regulamentul (CEE) nr. 571/88, dar și decizia de stabilire a definițiilor și explicațiilor referitoare la regulamentul menționat anterior și anume Decizia 2000/115/CE a Comisiei (3).
(6)
Prevederile prezentului regulament sunt conforme cu avizul Comitetului permanent pentru statistică agricolă, înființat prin Decizia 72/279/CEE a Consiliului (4),
ADOPTĂ PREZENTUL REGULAMENT:
Articolul 1
Anexa I la Regulamentul (CEE) nr. 571/88 se înlocuiește cu textul menționat la anexa I la prezentul regulament.
Articolul 2
Decizia 2000/15/CE se modifică după cum urmează:
1.
Anexa I se modifică în conformitate cu anexa II la prezentul regulament.
2.
Anexa IV se elimină.
Articolul 3
(1) În sensul anchetelor privind structurile agricole din 2005 și 2007, regiunile sunt unitățile teritoriale de nivel NUTS 2 menționate de Regulamentul (CE) nr. 1059/2003.
Cu titlu de derogare, regiunile din Germania sunt unitățile teritoriale de nivel NUTS 1 prevăzute de regulamentul menționat anterior.
(2) În sensul anchetelor privind structurile agricole din 2005 și 2007, diviziunile sunt unitățile teritoriale de nivel NUTS 3 menționate de Regulamentul (CE) nr. 1059/2003.
Cu titlu de derogare, diviziunile din Germania sunt unitățile teritoriale de nivel NUTS 2 prevăzute de regulamentul menționat anterior.
(3) În sensul anchetelor privind structurile agricole din 2005 și 2007, comunele sunt unitățile administrative mai mici menționate la anexa III la Regulamentul (CE) nr. 1059/2003. Statele membre precizează comuna pentru fiecare exploatație inclusă în anchetă.
Articolul 4
Statele membre comunică datele individuale validate rezultate din anchetele privind structurile agricole din 2005 și 2007 în termenele prevăzute la anexa III la prezentul regulament.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 decembrie 2004.